To mænd på henholdsvis 25 og 22 år fra Aalborg-området slap natten til lørdag ikke godt fra et indbrud i Hadsund. De to mænd blev anholdt blot 10 minutter efter at de ved at bryde et vindue op, havde stjålet to PH lamper fra Mariagerfjord Kommunes Borgerservice i byen. Det sket eklokken 00.12. Indbrudstyvene kørte fra stedet i en mørk personbil, men blev set af et vidne, der kunne sende Nordjyllands Politi på rette vej. Efter 10 minutter på fri fod med deres tyvekoster blev bilen og de to mænd standset i Oue vest for Hadsund. Her fandt politiet de to stjålne lamper og indbrudsværktøj i bilen. De to mænd blev anholdt på stedet og lørdag klokken 12 blev de så fremstillet i et grundlovsforhør i Retten i Hjørring. Her fik begge indbrudstyve straksdomme, og den 22-årige blev idømt 50 dages fængsel. Den 25-årige blev idømt 80 dages fængsel.

Referat:
To indbrudstyve fik lørdag eftermiddag straksdomme efter at de natten til lørdag blev anholdt efter at have stjålet designerlamper.